โรงพยาบาลน่าน

โรงพยาบาลน่าน ตั้งอยู่บน ถนนวรวิชัย ตำบลในเวียง อำเภอเมืองน่าน จังหวัดน่าน ก่อตั้งขึ้นเมื่อปี พ.ศ. 2497 เป็นโรงพยาบาลทั่วไปประจำจังหวัดน่าน สังกัดสำนักงานปลัดกระทรวงสาธารณสุข ประวัติ ประวัติโรงพยาบาลน่าน โรงพยาบาลน่าน เริ่มก่อสร้าง เมื่อปี พ.ศ. 2497 บนเนื้อที่ประมาณ 1 ไร่ ซึ่งเป็นพื้นที่ของ มณฑลทหารบกที่ 7 (ในขณะนั้น) ตามนโยบาย ของกระทรวงสาธารณสุข ซึ่งให้กรมการแพทย์ดำเนินการจัดตั้ง โรงพยาบาลประจำจังหวัดน่านขนาด 25 เตียง ด้วยงบประมาณก่อสร้าง 1,500,000 บาท (หนึ่งล้านห้าแสนบาทถ้วน) โดยคณะรัฐมนตรีได้อนุมัติ เงินการกุศลเพื่อการศึกษาและสาธารณสุข (ก.ศ.ส.) ในจำนวนดังกล่าวให้ และทำการก่อสร้างเป็นระยะเวลาประมาณ 1 ปีเศษจึงแล้วเสร็จ ทำพิธีเปิด เมื่อวันที่ 21 กุมภาพันธ์ พ.ศ. 2499 ประกอบด้วย อาคารทำการ 3 หลัง บ้านพัก 4 หลัง ผู้เกี่ยวข้องในการดำเนินการก่อตั้งโรงพยาบาล ประจำจังหวัดน่าน ประกอบด้วย พ.ต.นายแพทย์หลวงนิตย์ เวชชวิศิษฐ อธิบดีกรมการแพทย์ ซึ่งได้มอบหมายให้ นายแพทย์หลวงสนั่น วรเวช รองอธิบดีกรมการแพทย์ ร่วมจัดหาสถานที่ก่อสร้างกับนายแพทย์ศุภชัย มโนหรทัต อนามัยจังหวัดน่านในขณะนั้น นับตั้งแต่เริ่มก่อตั้งโรงพยาบาลน่านเป็นต้นมา ได้มีการพัฒนาระบบการให้บริการสาธารณสุขอย่างต่อเนื่อง และเนื่องจากจังหวัดน่านอยู่ในพื้นที่ที่มีการก่อการร้ายของพรรคคอมมิวนิสต์แห่งประเทศไทย (พคท.) ทำให้พลเรือน ตำรวจ ทหารได้รับบาดเจ็บจากการสู้รบเป็นจำนวนมากในแต่ละปี อีกทั้งการคมนาคมยังไม่สะดวกทั้งภายในจังหวัด และติดต่อกับต่างจังหวัด ทำให้โรงพยาบาลน่านต้องพัฒนาตนเองอย่างมากในทุกๆ ด้าน เพื่อให้สามารถรับกับภาระกิจทางด้านการแพทย์และสาธารณสุขในพื้นที่ให้ได้มากที่สุดเท่าที่จะทำได้ จนกระทั่งการสู้รบได้สิ้นสุดลงในปี พ.ศ. 2526 (การสู้รบอยู่ในระหว่างปี พ.ศ. 2511 - พ.ศ. 2526) ซึ่งเป็นยุคที่ นายแพทย์บุญยงค์ วงศ์รักมิตร เป็นผู้อำนวยการ นับว่าเป็นช่วงเวลาแห่งการพัฒนาอย่างแท้จริงเพราะมีการพัฒนา โรงพยาบาลน่าน จากการเป็นโรงพยาบาลขนาด 56 เตียง จนขยายเป็นโรงพยาบาลทั่วไปขนาดใหญ่ 430 เตียง มีศักยภาพในการให้บริการเพิ่มขึ้นอย่างมาก เป็นสถานที่สร้างสรรค์ นักบริหารและนักวิชาการ ด้านการแพทย์ และสาธารณสุขที่มีความสามารถ มีคุณธรรมจำนวนมาก ให้แก่วงการแพทย์และสาธารณสุขของประเทศไทยในปัจจุบัน รวมทั้งเป็นแบบอย่างของระบบสาธารณสุขหลายอย่างเช่น การให้บริการ แบบผสมผสานซึ่งรวมถึง การจัดตั้งกลุ่มงานเวชกรรมสังคม งานสาธารณสุขมูลฐานเขตเมือง งานโครงการบัตรสุขภาพ ระบบโรงพยาบาล พี่เลี้ยง และระบบส่งต่อ (Referral System) ซึ่งมีส่วนเป็นจุดกำเนิดของโครงการพัฒนาระบบบริการ สาธารณสุขส่วนภูมิภาค (พบส.) ของกระทรวงสาธารณสุขในปัจจุบัน นอกจากนี้ยังได้ก่อสร้างอาคารเพิ่มขึ้นอีก 3 หลัง หลังแรก คือ อาคารตึก 40 ปี เป็นอาคารรักษาพยาบาล 4 ชั้น ใต้ถุนสูง สำหรับผู้ป่วยสูติ - นรีเวชกรรมและกุมารเวชกรรม ทำพิธีเปิดตึก เมื่อวันที่ 21 กุมภาพันธ์ พ.ศ. 2541 อาคารหลังที่ 2 เป็นอาคาร 2 ชั้น เป็นอาคารศูนย์จ่ายกลาง, ซักฟอก, โรงครัว, โรงอาหาร ได้ทำพิธีเปิดตึก เมื่อวันที่ 30 กันยายน พ.ศ. 2541 อาคารหลังที่ 3 เป็นอาคาร 4 ชั้น ใต้ถุนสูง สำหรับผู้ป่วยออร์โธปิดิกส์และศัลยกรรม ได้ทำพิธีเปิดตึก เมื่อเดือนกุมภาพันธ์ พ.ศ. 2543 ในเดือนสิงหาคม พ.ศ. 2547 โรงพยาบาลน่าน ได้เปิดตึก 120 เตียงใหม่ ชื่อว่า "ตึกวันน่านสันติสุข" ซึ่งจะทำให้รองรับผู้ป่วยได้มากขึ้น และทำให้โรงพยาบาลน่านปรับเปลี่ยนเป็นโรงพยาบาลขนาด 491 เตียง สำหรับการให้บริการในปี พ.ศ. 2540 โรงพยาบาลน่าน ได้มีแพทย์ หู คอ จมูกประจำคนแรก โดยเริ่มให้บริการรักษา เดือนกรกฏาคม พ.ศ. 2540 และในปี พ.ศ. 2543 ได้มีแพทย์เพิ่มอีก 1 คน และในปี พ.ศ. 2542 ได้มีจักษุแพทย์ประจำคนแรก เริ่มให้บริการรักษาเมื่อกรกฏาคม พ.ศ. 2542 จนถึงปัจจุบัน ซึ่งก่อนหน้านี้ ยังไม่มีจักษุแพทย์ โรงพยาบาลน่าน ได้รับความอนุเคราะห์ จากมูลนิธิพิทักษ์ดวงตาลำปางและพยาบาลเคลื่อนที่โรงพยาบาลศูนย์ลำปางและโรงพยาบาลเอกชน มาช่วยทำการตรวจรักษา และผ่าตัดโรคตาทุกปี ปีละ 2-3 ครั้ง ครั้งละ 5-7 วัน โรงพยาบาลน่านมีจิตแพทย์มาให้บริการจิตเวช แก่ประชาชนในปี พ.ศ. 2546 นี้ หลังจากขาดช่วงไปหลายปี จากการที่จิตแพทย์คนแรกโยกย้ายไปโดย ช่วงนี้ขาดแคลนจิตแพทย์ได้มีจิตแพทย์ จากโรงพยาบาลสวนปรุง นายแพทย์ปริทรรศน์ ศิลปกิจ มาช่วยให้บริการผู้ป่วยจิตเวชที่โรงพยาบาลน่านทุก 3 เดือน สำหรับการบริการในระบบเครือข่ายสืบเนื่องจากนโยบายรัฐบาล ตามโครงการสุขภาพถ้วนหน้าโรงพยาบาลน่านเป็นสถานบริการ ด้านสุขภาพแม่ข่าย(CUP ร.พ.น่าน) ประมาณปี พ.ศ. 2544 ประกอบด้วย ร.พ. น่าน, สถานีอนามัยและสสช.31 แห่ง โดยจัดตั้งหน่วยบริการปฐมภูมิ (PCU) 11 PCU ดำเนินการโดยมีศูนย์ประสานงาน, คณะทำงานโครงการสุขภาพถ้วนหน้า และความร่วมมือของเจ้าหน้าที่ทุกกลุ่มงานทุกฝ่ายและทุกงานของ CUP ร.พ.น่าน ดำเนินงานตามแผนอย่างสม่ำเสมอและต่อเนื่องจนกระทั่งปัจจุบัน เดือนกันยายน พ.ศ. 2547 โรงพยาบาลน่านได้รับการรับรองจากสถาบันพัฒนาและรับรองคุณภาพโรงพยาบาล ประกาศให้โรงพยาบาลน่านเป็นโรงพยาบาลส่งเสริมสุขภาพและคาดว่าปี พ.ศ. 2549 นี้โรงพยาบาลน่านจะผ่านการรับรองคุณภาพจากสถาบันพัฒนาและรับรองคุณภาพโรงพยาบาลด้วย บริการทางการแพทย์ การให้บริการทางการแพทย์ของโรงพยาบาลน่าน คลินิกอายุรกรรมทั่วไป คลินิกพิเศษอายุรกรรม คลินิกอายุรกรรมโรคไต คลินิกอายุรกรรมโรคข้อ คลินิกอายุรกรรมโรคหัวใจ คลินิกอายุรกรรมโรคมะเร็ง (เคมีบำบัด) คลินิกอายุรกรรมหัวใจและหลอดเลือด คลินิกระบบทางเดินอาหารและตับ คลินิกตรวจการทำงานของเส้นประสาทและกล้ามเนื้อ คลินิกศัลยกรรม คลินิกศัลยกรรมกระดูกและข้อ คลินิกศัลยกรรมระบบทางเดินปัสสาวะ คลินิกศัลยกรรมระบบหลอดเลือด คลินิกจักษุวิทยา คลินิกโลหิตวิทยา คลินิกสูติ - นรีเวชกรรม คลินิกกุมารเวชกรรม คลินิกหูคอจมูก คลินิกจิตเวชศาสตร์ คลินิกเวชกรรมฟื้นฟู บริการทันตกรรม คลินิกโรคเรื้อรัง คลินิกตรวจสุขภาพและประกันสังคม คลินิกฝากครรภ์ คลินิกการแพทย์แผนไทยและการแพทย์ทางเลือก คลินิกการฝั่งเข็มจีนร่วมรักษา สถานที่ให้บริการ สถานที่ให้บริการของโรงพยาบาลน่าน หน่วยตรวจผู้ป่วยนอก 33 ห้อง หอผู้ป่วยวิกฤติ (I.C.U) ศัลยกรรม 11 เตียง หอผู้ป่วยวิกฤติ (I.C.U) อายุรกรรม 16 เตียง หอผู้ป่วยพิเศษ (ห้องเดี่ยว) 105 ห้อง หน่วยผ่าตัด 13 ห้อง หอผู้ป่วย Stroke Unit 8 เตียง ทำเนียบผู้อำนวยการ ศูนย์แพทยศาสตรศึกษาชั้นคลินิก กระทรวงสาธารณสุข ลงนามความร่วมมือในการผลิตนักศึกษาแพทย์ ร่วมกับ มหาวิทยาลัยแม่ฟ้าหลวง ช่วยเพิ่มการผลิตแพทย์เข้าสู่ระบบสาธารณสุขพื้นที่ภาคเหนือ โดยมีศูนย์แพทยศาสตรศึกษาชั้นคลินิก โรงพยาบาลน่าน เป็นแหล่งจัดการเรียนการสอนประสบการณ์ควบคู่วิชาการในชั้นปีที่ 4 - 6 เริ่มรับนักศึกษาแพทย์ ปีการศึกษา 2570 เป็นปีแรก จำนวน 20 คน อ้างอิง ดูเพิ่ม โรงพยาบาลน่าน เก็บถาวร 2020-10-20 ที่ เวย์แบ็กแมชชีน กระทรวงสาธารณสุข เก็บถาวร 2020-10-19 ที่ เวย์แบ็กแมชชีน